CELEX: 22008D0128
Language: lv
Date: 2008-01-22 00:00:00
Title: 2008/128/EK: EK–Melnkalnes Pagaidu komitejas Lēmums Nr. 1/2008 ( 2008. gada 22. janvāris ) par tās reglamentu, tostarp EK–Melnkalnes apakškomiteju darba uzdevumiem un struktūru

19.2.2008   
            
            
               LV
            
            
               Eiropas Savienības Oficiālais Vēstnesis
            
            
               L 43/16
            
         EK–MELNKALNES PAGAIDU KOMITEJAS LĒMUMS Nr. 1/2008
   (2008. gada 22. janvāris)
   par tās reglamentu, tostarp EK–Melnkalnes apakškomiteju darba uzdevumiem un struktūru
   (2008/128/EK)
   EK–MELNKALNES PAGAIDU KOMITEJA,
   ņemot vērā Pagaidu nolīgumu par tirdzniecību un ar tirdzniecību saistītiem jautājumiem starp Eiropas Kopienu, no vienas puses, un Melnkalnes Republiku, no otras puses (1) (turpmāk “Pagaidu nolīgums”), kas parakstīts 2007. gada 15. oktobrī, un jo īpaši tā 44. pantu,
   IR PIEŅĒMUSI ŠO LĒMUMU.
   1. pants
   Priekšsēdētājs
   Pagaidu komitejas priekšsēdētājs uz 12 mēnešu laikposmu pārmaiņus ir Eiropas Kopienu Komisijas (turpmāk “Eiropas Komisija”) pārstāvis Eiropas Kopienas (turpmāk “Kopiena”) vārdā un Melnkalnes valdības pārstāvis. Tomēr pirmais laikposms sākas Pagaidu komitejas pirmās sanāksmes dienā un beidzas tā paša gada 31. decembrī.
   2. pants
   Sanāksmes
   Pagaidu komiteja regulāri sanāk reizi gadā Briselē vai Podgoricā, kā par to vienojas abas Puses. Pēc kādas Puses lūguma, savstarpēji vienojoties, var sasaukt īpašas Pagaidu komitejas sanāksmes.
   Sanāksmes sasauc priekšsēdētājs.
   Ja nav panākta citāda vienošanās, Pagaidu komitejas sanāksmes nav atklātas.
   3. pants
   Delegācijas
   Priekšsēdētājam pirms katras sanāksmes paziņo katras Puses delegācijas paredzamo sastāvu.
   Eiropas Investīciju bankas (EIB) pārstāvis var piedalīties Pagaidu komitejas sanāksmēs novērotāja statusā, ja darba kārtībā ir iekļauti jautājumi, kas attiecas uz EIB.
   Pagaidu komiteja var uzaicināt personas, kas nav tās dalībnieces, piedalīties tās sanāksmēs, lai sniegtu informāciju par noteiktiem jautājumiem.
   Kopienas dalībvalstis informē par Pagaidu komitejas sanāksmēm.
   4. pants
   Sekretariāts
   Eiropas Komisijas ierēdnis un Melnkalnes ierēdnis kopīgi darbojas kā Pagaidu komitejas sekretāri.
   5. pants
   Sarakste
   Visu Pagaidu komitejas priekšsēdētāja korespondenci un viņam adresēto korespondenci pārsūta abiem sekretāriem. Abi sekretāri nodrošina, ka korespondence attiecīgos gadījumos tiek tālāk nodota viņu attiecīgajiem pārstāvjiem Pagaidu komitejā.
   6. pants
   Sanāksmju darba kārtība
   1.   Ne vēlāk kā 15 darbadienas pirms sanāksmes sākuma priekšsēdētājs un sekretāri katrai sanāksmei sagatavo provizorisku darba kārtību.
   Provizoriskajā darba kārtībā ietver jautājumus, par kuriem sekretāri ne vēlāk kā 21 darbadienu pirms sanāksmes sākuma ir saņēmuši lūgumu iekļaut darba kārtībā; jautājumus tomēr neiekļauj darba kārtībā, ja sekretāriem vēlākais provizoriskās darba kārtības nosūtīšanas dienā nav nosūtīti pamatojuma dokumenti.
   Pagaidu komiteja katras sanāksmes sākumā pieņem darba kārtību. Pēc pušu vienošanās darba kārtībā var iekļaut jautājumus, kas nav bijuši provizoriskajā darba kārtībā.
   2.   Pēc vienošanās ar abām Pusēm priekšsēdētājs var saīsināt 1. punktā norādītos termiņus, lai ņemtu vērā vajadzības kādā konkrētā gadījumā.
   7. pants
   Protokols
   Katras Pagaidu komitejas sanāksmes protokolu sagatavo tā Puse, kas vada sanāksmi. Protokolā norāda pieņemtos lēmumus, ieteikumus un secinājumus. Divos mēnešos pēc sanāksmes protokolu iesniedz apstiprināšanai Pagaidu komitejā. Pēc apstiprināšanas protokolu paraksta priekšsēdētājs un abi sekretāri, un katra Puse glabā vienu oriģināleksemplāru. Protokola kopiju nosūta katram 5. pantā minētajam adresātam.
   8. pants
   Apspriedes
   Pagaidu komiteja pieņem lēmumus un formulē ieteikumus, Pusēm savstarpēji vienojoties.
   Sanāksmju starplaikā Pagaidu komiteja var pieņemt lēmumus vai sniegt ieteikumus ar rakstisku procedūru, ja tam piekrīt abas Puses.
   Pagaidu komitejas lēmumu un ieteikumu Pagaidu nolīguma 45. panta nozīmē nosaukums ir, attiecīgi, “Lēmums” un “Ieteikums”, norādot sērijas numuru, to pieņemšanas datumu un temata aprakstu.
   Pagaidu komitejas lēmumus un ieteikumus paraksta priekšsēdētājs un apliecina abi sekretāri.
   Pagaidu komitejas pieņemtos lēmumus Puses publicē savos attiecīgajos oficiālajos izdevumos. Katra Puse var izlemt publicēt jebkuru citu Pagaidu komitejas pieņemtu aktu.
   9. pants
   Valodas
   Pagaidu komitejas oficiālās valodas ir abu Pušu oficiālās valodas.
   Ja vien nav nolemts citādi, savās apspriedēs Pagaidu komiteja pamatojas uz minētajās valodās sagatavotiem dokumentiem.
   10. pants
   Izdevumi
   Kopiena un Melnkalne katra sedz izdevumus, kas tām radušies saistībā ar dalību Pagaidu komitejas un apakškomiteju sanāksmēs gan attiecībā uz personāla, ceļa un uzturēšanās izdevumiem, gan attiecībā uz pasta un telekomunikāciju izmaksām.
   Izdevumus saistībā ar mutisko tulkošanu sanāksmēs un dokumentu tulkošanu un pavairošanu, kā arī jebkurus citus izdevumus, kas saistīti ar sanāksmju praktisko organizēšanu, sedz tā Puse, kas vada attiecīgās sanāksmes.
   11. pants
   Apakškomitejas
   Darba uzdevumi un struktūra apakškomitejām, ko izveido, lai palīdzētu Pagaidu komisijas pienākumu izpildē, ir izklāstīti pielikumā.
   Apakškomitejās ir abu Pušu pārstāvji. Saskaņā ar 1. pantu tās pārmaiņus vada abas Puses.
   Apakškomitejas strādā Pagaidu komitejas pakļautībā, un pēc katras sanāksmes tās ziņo šai komitejai. Apakškomitejas nepieņem lēmumus, taču var sniegt ieteikumus Pagaidu komitejai.
   Pagaidu komiteja var izlemt likvidēt jebkuru pastāvošo apakškomiteju, mainīt tās darba uzdevumus vai izveidot jaunas apakškomitejas, lai palīdzētu Pagaidu komitejai pildīt tās pienākumus.
   
      Briselē, 2008. gada 22. janvārī
      
         
            Pagaidu komitejas vārdā —
         
            priekšsēdētājs
         
         P. MIREL
         
      
   
   
      (1)  OV L 345, 28.12.2007., 2. lpp.
   
      PIELIKUMS
      EK–MELNKALNES APAKŠKOMITEJU DARBA UZDEVUMI UN STRUKTŪRA
      1.   Sastāvs un priekšsēdētājs
      Saskaņā ar reglamenta 11. panta otro daļu apakškomitejās ir Eiropas Komisijas pārstāvji un Melnkalnes valdības pārstāvji. Saskaņā ar reglamenta 1. pantu tās pārmaiņus vada abas Puses. Dalībvalstis informē par apakškomiteju sanāksmēm.
      2.   Sekretariāts
      Eiropas Komisijas ierēdnis un Melnkalnes valdības ierēdnis kopīgi darbojas kā katras apakškomitejas sekretāri.
      Visu saziņu attiecībā uz apakškomitejām pārsūta attiecīgās apakškomitejas sekretāriem.
      3.   Sanāksmes
      Apakškomitejas regulāri tiekas reizi gadā un vajadzības gadījumā pēc abu Pušu vienošanās. Apakškomitejas sanāksmes notiek laikā un vietā, par ko vienojušās abas Puses.
      Ja abas Puses piekrīt, apakškomitejas var uzaicināt uz savām sanāksmēm ekspertus, lai tie sniegtu noteiktu nepieciešamu informāciju.
      4.   Jomas
      Apakškomitejas apspriež jautājumus saskaņā ar 7. punktā izklāstīto daudznozaru apakškomiteju struktūru. Visās attiecīgajās jomās izvērtē Pagaidu nolīguma un Eiropas Partnerības īstenošanu, sagatavošanos Stabilizācijas un asociācijas nolīguma īstenošanai un paveikto tiesību aktu tuvināšanā, īstenošanā un izpildē. Apakškomitejas izskata visas problēmas, kas varētu rasties to attiecīgajās nozarēs, un iesaka iespējamos risinājumus.
      Apakškomitejas izmantojamas arī kā forums, kur turpmāk precizēt acquis communautaire, un izskata Melnkalnes paveikto acquis ievērošanā atbilstīgi Pagaidu nolīgumā noteiktajām saistībām.
      5.   Protokoli
      Katras apakškomitejas sanāksmes protokola projektu sagatavo divos mēnešos pēc sanāksmes. Tiklīdz abas Puses par to vienojušās, apakškomitejas sekretāri pārsūta protokola kopiju Pagaidu komitejas sekretāriem.
      6.   Atklātums
      Ja vien nav nolemts citādi, apakškomiteju sanāksmes nav atklātas.
      7.   Apakškomiteju struktūra
      
                  1)
               
               
                  Apakškomiteja tirdzniecības, rūpniecības, muitas, nodokļu un sadarbības ar kandidātvalstīm jautājumos (Pagaidu nolīguma 3., 4. līdz 8., 19. līdz 33., 42. un 53. pants);
               
            
                  2)
               
               
                  Lauksaimniecības un zivsaimniecības apakškomiteja (Pagaidu nolīguma 9. pants, 11. panta 2. un 3. punkts, 10., 13. pants, 12. panta 2. punkts, 14., 15. un 18. pants);
               
            
                  3)
               
               
                  Iekšējā tirgus un konkurences apakškomiteja (Pagaidu nolīguma 36., 37., 38. pants ar 4. protokolu, 39., 40. un 41. pants);
               
            
                  4)
               
               
                  Ekonomikas un finanšu jautājumu un statistikas apakškomiteja (Pagaidu nolīguma 35. pants un 38. panta 7. punkta b) apakšpunkts);
               
            
                  5)
               
               
                  Transporta apakškomiteja (Pagaidu nolīguma 34. pants).